Steffen Kverneland

Steffen Kverneland (født 14. januar 1963 i Haugesund) er en norsk tegneserieskaper og illustratør. Han er blant annet kjent for sine mange treffende karikaturer, særlig av kjente forfattere, og tegneserieversjoner av litterære verk.

Arbeid 
Steffen Kverneland er i hovedsak en selvlært tegner, men har fått god hjelp av sin onkel, maleren og tegneren Karl Anton Østensjø. 

Kverneland debuterte allerede som 16-åring i humorbladet KOnk. På første del av 1980-tallet leverte han serier til en rekker undergrunnsfanziner, slik som Brage. Han tegnet ofte under pseudonym, et av dem er S. Susej. 

Kvernelands debutalbum, De knyttede never, kom ut i 1993 på det lille forlaget TEGN A/L Bum. For dette albumet fikk han Sproingprisen. Albumet var basert på Øvre Richter Frichs roman om «den ariske kjempen» Jonas Fjeld. Dette var ikke første gang han lagde en serie basert på litterære tekster. Han hadde samme år lansert serien Amputerte klassikere. Det er en uhøytidelig og satirisk lek med kjente litterære verk, der hele bøker kan være gjengitt på én tegneserieside, mens andre utgjør små føljetonger. Amputerte klassikere ble samlet i fire album (1994–2001)

I 2001 ga Kverneland også ut et hefte om dikteren Arne Garborg. I heftet har han dreid fokuset bort fra verket og over til dikteren. Heftet, som het Garborg & Co, minner både i tittel og logo mye om Donald Duck & Co. Kverneland har fremstilt Garborg som rabiat fyllebøtte i sterk kontrast til den mer vanlige forestillingen om ham som traust målmann og forfatter. Han har også jobbet som karikaturtegner for avisene Ny Tid, Dag og Tid, Samtiden og Nationen.

I 2004 utgav han sammen med Lars Fiske Olaf G., en prisbelønt tegneseriebiografi om den norske mestertegneren Olaf Gulbransson. Høsten 2006 utga Fiske og Kverneland nok et samarbeidsprosjekt; tegneserieboken Kanon, som hittil er utkommet i fem bind.  Kvernelands bidrag har hovedsakelig vært en føljetong om Edvard Munch. I 2013 ble en omarbeidet og utvidet versjon av den samlet i ett bind - Munch, som Kverneland fikk Brageprisen i sakprosa for i 2013.

Bibliografi (utvalg) 

Oversikten viser tegneserier og bøker med illustrasjoner av Steffen Kverneland. Når ikke annet står har han også skrevet teksten.
 1993: De knyttede never
 1994: Amputerte klassikere
 1994: Et spill mellom fire
 1995: Slik har de det der ; & Den store hattefesten
 1996: Amputerte klassikere II
 1997: Ikkje, i samarbeid med Jan Erik Vold
 1998: Storytellers, i samarbeid med Jan Erik Vold
 1998: En beretning om kjærlighet (bidrag i antologien Serinord)
 1999: Amputerte klassikere III
 2001: Amputerte klassikere IV
 2001: Steffen Kvernelands Garborg & Co
 2002: Bibelen 2, skrevet av Are Kalvø
 2002: Den svarte katten, skrevet av Edgar Allan Poe ; oversatt og illustrert av Steffen Kverneland
 2002: Slyngel
 2003: Biografien om Henrik Ibsen : alt eller intet, skrevet av Stein Erik Lunde
 2004: Biografien om Edvard Munch : livets dans, skrevet av Stein Erik Lunde
 2004: Olaf G., i samarbeid med tegneren Lars Fiske
 2006: Ein motig maur’, etter en novelle av Tarjei Vesaas
 2006: Kanon, i samarbeid med Lars Fiske
 2006: Utslipp : miljøstiftelsen Bellona 20 år : en tegneserieantologi – medvirkende
 2007: Kanon 2, i samarbeid med Lars Fiske
 2009: Kanon 3, i samarbeid med Lars Fiske
 2011: Kanon 4, i samarbeid med Lars Fiske
 2013: Munch
2018: En frivillig død.
2021: Brillegeit 

Forsider av noen av Steffen Kvernelands tegneseriealbum

Litterære priser og andre utmerkelser (utvalg) 
 1994;  Sproingprisen for beste norske tegneserie for Jonas Fjeld: De knyttede never
 2003: Statens toårige kunstnerstipend
 2004:  Sproingprisen for beste norske tegneserie for Olaf G. sammen med Lars Fiske
 2005: Visuelt: gull i kategoreien «illustrasjon for skjønnlitteratur» for Olaf G. med Lars Fiske
 2005: Årets vakreste bøker: gull i kategoriene «åpen klasse/illustrasjon» og «skjønnlitteratur/voksenlitteratur» for Olaf G. med Lars Fiske
 2008: Urhunden for det beste seriealbumet oversatt til svensk i 2007 Olaf G. sammen med Lars Fiske
 2012: Årets vakreste bøker: gull i kategorien «tegneserien» for Kanon 4 sammen med Lars Fiske
 2012: Oslo bys kunstnerpris sammen med Lars Fiske
 2013: Brageprisen for Munch

Kunstutstillinger 
Steffen Kverneland har deltatt på en mengde kollektivutstillinger, deriblant Høstutstillingen, og hatt flere separartutstillinger, blant annet en på Henie-Onstad Kunstsenter og en dobbeltutstilling med Lars Fiske parallelt i Grafills R21 (galleri i Rosenkrantz' gate 21 i Oslo) og Tegnerforbundet 2011. Kvernelands arbeider er innkjøpt av Nasjonalgalleriet.

Litteratur 
 Harper, Morten (2003): «Hverdagen er ikke som du tror : nye norske tegneserier» i: Biblioteksentralen
 Hagerup, Linde (2003): «Ole, Dole, Doffen og slike ting : et intervju om tegneserier med Ola Hegdal, Waldemar Hepstein og Steffen Kverneland» i: Vagant, nr 1, 2003; s. 26-30 
 Pedersen, Kari Gjæver (2002): «Sine egne univers : intervju med Steffen Kverneland og Bjørn Ousland» i: Visuelt, nr 6, 2002; s. 4-17. 
 Riesto, Matti (2001): «No compromiso! : et intervju med Steffen Kverneland» i: TEGN, nr 47 (2001); s 46-55
 Sandberg, Tor (1992): «Den kubistiske helt og hans skaper : intervju med Steffen Kverneland». i: TEGN'', nr 26 (= nr 4, 1992); s. 27-30

Referanser

Eksterne lenker 
 

 Hjemmeside
 Haugesund biblioteks omtale 
 Intervju i Dagbladet 2002

Norske tegneserieskapere
Norske karikaturtegnere
Norske illustratører
Vinnere av Brageprisen
Undergrunnstegnere
Fødsler i 1963